32005R0341
L 053/28
JURNALUL OFÍCIAL AL UNIUNII EUROPENE
REGULAMENTUL (CE) NR. 341/2005 AL COMISIEI
din 25 februarie 2005
de modificare a Regulamentelor (CE) nr. 1432/94 și (CE) nr. 1458/2003 privind cantitatea maximă la care trebuie să se refere cererile de licențe de import al cărnii de porc
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a piețelor în sectorul cărnii de porc (1), în special articolul 11 alineatul (1),
având în vedere Regulamentul (CE) nr. 774/94 al Consiliului din 29 martie 1994 privind deschiderea și modul de gestionare a anumitor contingente tarifare comunitare pentru carne de vită de calitate superioară, carne de porc, carne de pasăre, grâu și borceag, precum și tărâțe, spărturi și alte reziduuri (2), în special articolul 7,
având în vedere Regulamentul (CE) nr. 1095/96 al Consiliului din 18 iunie 1996 privind punerea în aplicare a concesiilor incluse în lista CXL, stabilită ca urmare a încheierii negocierilor în conformitate cu articolul XXIV: 6 din GATT (3), în special articolul 1,
întrucât:
(1)
Regulamentul (CE) nr. 1432/94 al Comisiei din 22 iunie 1994 de stabilire a normelor de aplicare în sectorul cărnii de porc a regimului de import prevăzut de Regulamentul (CE) nr. 774/94 al Consiliului privind deschiderea și modul de gestionare a anumitor contingente tarifare comunitare pentru carnea de porc și alte produse agricole (4) și Regulamentul (CE) nr. 1458/2003 al Comisiei din 18 august 2003 privind deschiderea și modul de gestionare a contingentelor tarifare în sectorul cărnii de porc (5) deschid cote de import pentru carnea de porc și stabilesc condițiile exacte de reglementare a accesului comercianților la cotele respective.
(2)
Utilizarea celor două cote de import a fost în general redusă în ultimii ani, iar cantitatea maximă, relativ restrânsă, la care se referă orice cerere de licență a putut constitui un factor de descurajare. Pentru a facilita comerțul cu carne de porc în cadrul acestor două cote, este mărită cantitatea maximă.
(3)
În consecință, se modifică Regulamentele (CE) nr. 1432/94 și (CE) nr. 1458/2003.
(4)
Măsurile prevăzute de prezentul regulament sunt în conformitate cu avizul Comitetului de gestionare a cărnii de porc,
ADOPTĂ PREZENTUL REGULAMENT:
Articolul 1
La articolul 3 litera (b) din Regulamentul (CE) nr. 1432/94, procentul de „10 %” se înlocuiește cu „20 %”.
Articolul 2
La articolul 4 litera (b) din Regulamentul (CE) nr. 1458/2003, procentele de „10 %” se înlocuiesc cu „20 %”.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică cererilor de licențe depuse începând cu 1 martie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 februarie 2005.